Radoslav Procházka

Doc. JUDr. Radoslav Procházka, PhD. J.S.D. (* 31. marec 1972, Bratislava) je slovenský advokát, vysokoškolský pedagóg, bývalý predseda a zakladateľ parlamentnej politickej strany #SIEŤ, poslanec Národnej rady SR, v ktorej pôsobil aj ako podpredseda Ústavnoprávneho výboru NR SR. V roku 2014 neúspešne kandidoval na prezidenta SR.

Do februára 2013 bol členom Kresťanskodemokratického hnutia, za ktoré kandidoval vo voľbách do NR SR 2012 z 10. miesta kandidátky, pričom získal 47 175 preferenčných hlasov (20,9 %4. miesto). V januári 2014 sa stal občianskym kandidátom vo voľbe prezidenta SR konaných v marci 2014. V prvom kole obsadil 3. miesto (403 548 platných hlasov21,24 %) a do 2. kola voľby podporil občianskeho kandidáta Andreja Kisku.

Po prezidentských voľbách koncom marca 2014 oznámil, že založí novú politickú stranu a zároveň sa vzdá poslaneckého mandátu. Následne v apríli predstavil názov a zameranie strany SIEŤ, ktorá bola oficiálne zaregistrovaná Ministerstvom vnútra SR 12. júna. Procházka sa vzdal poslaneckého mandátu 20. júna (s účinnosťou od 22. júna). Na ustanovujúcom sneme strany, ktorý sa konal 1. septembra 2014 v Žiline, bol zvolený za predsedu.

31. októbra 2016 sa Procházka vzdal mandátu v NR SR a členstva v Sieti. Neúspešne kandidoval na sudcu Súdneho dvora Európskej únie a venuje sa advokátskej praxi a písaniu.

Život

Rodina 
S prvou manželkou Katarínou majú dve deti. Katarína Procházková pôsobí ako prednostka úradu mestskej časti Bratislava - Karlova Ves. Rozviedli sa v roku 2018.

Po rozvode mal ďalšie dieťa s Karmen Nemétovou - syna Gregora.

Vzdelanie 
 19781986 – ZŠ Lumumbova, Bratislava
 19861990 – Gymnázium Laca Novomeského, Tomášikova ul., Bratislava
 19901995 – vysokoškolské štúdium na Právnickej fakulte Univerzity Komenského v Bratislave, Bratislava (Mgr.)
 19971998 – postgraduálne štúdium na Yale Law School, New Haven, USA (LL.M.)
 19992001 – doktorandské štúdium naYale Law School, New Haven, USA (J.S.D. Doctor of Juridical Science)
 2004 – postgraduálne štúdium na Právnickej fakulte Trnavskej univerzity (Ph.D.)
 2005 – docent na Právnickej fakulte Trnavskej univerzity  (doc.)
 2011 – mimoriadny profesor na Právnickej fakulte Trnavskej univerzity 2004 (mprof.)

Odborná činnosť

Právnik 
Právo vyštudoval na Slovensku a v Spojených štátoch amerických. V začiatkoch odbornej kariéry sa okrem akademickej a pedagogickej práce venoval najmä ochrane ľudských práv, neskôr pracoval ako právnik v pražskej pobočke veľkej americkej právnickej kancelárie, ako poradca Ústavného súdu a ako právny poradca Delegácie Európskej komisie.
Pri vstupe Slovenska do Európskej únie sa stal prvým zástupcom štátu pred Európskym súdnym dvorom. Po nástupe Štefana Harabina do kresla ministra spravodlivosti túto pozíciu opustil a založil advokátsku kanceláriu, ktorá sa venuje predovšetkým otázkam ústavného, občianskeho a správneho práva. V roku 2007 bol zvolený za člena Predsedníctva Slovenskej advokátskej komory, zastupuje SAK v Európskej asociácii advokátskych komôr.

 19941995 – tlmočník, prekladateľ
 19971998 – odborný asistent na Právnickej fakulte Univerzity Komenského
 19981999 – právnik v Advokátskej kancelárii Hogan & Hartson, LL.P., Praha
 20012002 – Benátska Komisia pre demokraciu prostredníctvom práva – Zástupca SR v Subkomisii pre ústavné súdnictvo
 20012004 – poradca Ústavného súdu Slovenskej republiky
 2002 – člen Advokátskej komory štátu New York
 20022004 – právny poradca, poverený vedúci politickej a ekonomickej sekcie – Delegácia Európskej komisie 
 20042006 – zástupca Slovenska pred Súdnym dvorom EÚ – Ministerstvo spravodlivosti SR
 20052006 – porotca – Predseda simulovaného Súdneho dvora ES – European Law Moot Court Competition, Bratislava
 20072013 – člen predsedníctva Slovenskej advokátskej komory
 2012 – podpredseda Slovenskej advokátskej komory
 2007 – súkromná advokátska prax

Politik 
Po roku 1989 sa stal historicky prvým členom predsedníctva Mladej Európskej ľudovej strany z krajín strednej a východnej Európy. Po voľbách v roku 2010 sa stal poslancom NR SR za KDH. Vo februári 2013 zo strany vystúpil.
Vo volebnom období od roku 2012 Procházka pôsobil ako poslanec a podpredseda Ústavnoprávneho výboru NR SR, bez straníckej príslušnosti.

Doterajšie skúsenosti:
 20052007 – Spolupredseda Pracovnej skupiny pre oblasť spravodlivosti a vnútorných vecí – Národný konvent SR o Európskej únii
 2010 – poslanec Národnej rady Slovenskej republiky
 20102012 – Predseda Ústavnoprávneho výboru
 2012 – Podpredseda Ústavnoprávneho výboru

Vysokoškolský pedagóg 
Ako vysokoškolský pedagóg pôsobil od roku 1996 na Univerzite Komenského v Bratislave. Od roku 2000 vyučuje Trnavskej univerzita, kde v súčasnosti pôsobí ako mimoriadny profesor teórie a dejín štátu. Prednášal v Spojených štátoch amerických a vo Francúzsku.

 2001 – mimoriadny profesor, vedúci Katedry Teórie a dejín štátu a práva na Právnickej fakulte Trnavskej univerzity. Ako vysokoškolský pedagóg pôsobil od roku 1996 na Univerzite Komenského v Bratislave. Od roku 2000 vyučuje na Trnavskej univerzite, kde v súčasnosti pôsobí ako mimoriadny profesor teórie a dejín štátu. Prednášal v Spojených štátoch amerických a vo Francúzsku
 20022003 – vedúci semináru pre právo EÚ – Výberový vzdelávací spolok, Bratislava
 2003 – hosťujúci prednášateľ – Univerzita Roberta Schumanna, Štrasburg
 20042006 – lektor pre Právo Európskych spoločenstiev a Ústavné právo SR – Justičná akadémia, Pezinok

Prezidentské voľby 
Svoje rozhodnutie kandidovať do prezidentských volieb v roku 2014 oznámil v júni 2013. V januári 2014 bola jeho kandidatúra potvrdená, predložil 40 tisíc občianskych podpisov. Procházka bol považovaný za jedného z piatich favoritov voľby. Podporil ho aj emeritný arcibiskup Róbert Bezák: „Sme mladá krajina, takže by to mohol byť aj mladý prezident. No nie zas až taký mladý, aby nevedel, čo znamená život, priateľstvo, rodina.“  Do druhého kola sa so ziskom 21,2 % platných hlasov nedostal, a celkovo skončil tretí.

Politické pôsobenie v strane SIEŤ

Založenie strany 

Tesne pred druhým kolom voľby, 27. marca 2014, Procházka oznámil vytvorenie novej strany SIEŤ. Pri tvorbe strany oslovil viacero primátorov a starostov ako aj poslancov Andreja Hrnčiara a Miroslava Beblavého. Strana mala pozostávať z novej generácie. Súčasťou programu mala byť zmena volebného systému a územnosprávneho usporiadania, na programe mali pracovať pracovné skupiny. Procházka sa vzdal poslaneckého mandátu po ukončení májovej schôdze NR SR. Jeho miesto pripadlo náhradníkovi KDH Mariánovi Radošovskému.

Ukončenie politickej kariéry 
31. októbra 2016 Procházka cez hovorkyňu strany oznámil, že sa k tomuto dňu vzdal mandátu v Národnej rade a aj keby neuspel s kandidatúrou na sudcu Súdneho dvora Európskej únie v Luxembursku bude sa venovať právnej praxi. Zároveň sa vzdal členstva v strane Sieť. Jeho náhradničkou sa v parlamente stane Zuzana Zimenová, ktorá nepodporila vládnu koalíciu a pracuje na Ministerstve školstva ako odborná poradkyňa.

Kandidatúra na sudcu a advokátska prax 
V decembri 2016 Procházku odmietol poradný výbor Rady Európskej únie. Dodatočným sudcom Všeobecného súdu EÚ sa nestane a Slovensko bude na toto miesto musieť nájsť iného kandidáta.

Publikácie 
Procházka je autorom a spoluautorom desiatok kníh, odborných článkov a štúdií.
 Vidím veci inak: Manifest kruhovej obrany, jeseň 2013 – v tlači
 Teória práva (kniha), 2013
 Exemplo ducti, 2012 (spoluautorstvo)
 De arti boni et aequii, 2011 (spoluautorstvo)
 Ľud a sudcovia v konštitučnej demokracii, 2011
 Vnútroštátne súdy a európske súdy: spojené alebo paralelné svety?, 2010 (spoluautorstvo)
 Štekajúca karavána, 2010
 Mak proti Gatsbymu, 2009
 Právo Európskej únie (kniha), 2006 (spoluautorstvo)
 Dobrá vôľa, spravodlivý rozum, 2005
 Mission Accomplished: On founding constitutional adjudication in Central Europe, 2003

Referencie

Iné projekty

Externé odkazy 
 Profil na osobnosti.sk
 radoslavprochazka.blog.sme.sk

Slovenskí politici
Politici KDH
Politici SIETe
Predsedovia slovenských politických strán
Slovenskí právnici
Vyučujúci na Právnickej fakulte Trnavskej univerzity v Trnave
Vyučujúci na Právnickej fakulte Univerzity Komenského v Bratislave
Kandidáti na prezidenta Slovenskej republiky (2014)
Poslanci NR SR (2010 – 2012)
Poslanci NR SR (2012 – 2016)
Poslanci NR SR (2016 – 2020)
Osobnosti z Bratislavy
Absolventi Právnickej fakulty Univerzity Komenského v Bratislave
Absolventi Právnickej fakulty Trnavskej univerzity v Trnave
Slovenskí ústavní právnici